《侯豫瞻赠长蘅遗迹一小册舟中展视欣然》
明代·凌义渠

旷士无近思，举体照林岫。涉笔取自娱，澹拂亦凝秀。

尤深山水情，形销理则寿。怆恻记君怀，恰恰为余守。

捐爱见心知，投赠怜手授。在余犹在君，过眼等波皱。

袭玩未云痴，摩挲宛如旧。小景森众容，微茫皆可扣。

坐我炎伏天，凉光起前后。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。